Groepsgeding teen Tiger Brands begin | Netwerk24
Groepsgeding teen Tiger Brands begin
Deur Justin Brown 07 Oktober 2018 05:00
Die listeria-epidemie gaan Tiger Brands tot R377 miljoen kos.
Die regsverteenwoordigers van slagoffers van die listeriose-uitbreking wat meer as 200 lewens geëis het, gaan waarskynlik dié week die hof vra vir toestemming om met 'n groepsgeding teen Tiger Brands voort te gaan.
Tiger Brands het ingestem om nie die eisers se hofaansoek teen te staan nie, sê Thami Malusi, 'n prokureur by Richard Spoor-prokureurs wat die saak saam met LHL-prokureurs hanteer. Die maatskappy gaan wel die meriete en bedrag van die eis verdedig.
Die kwessie van sertifisering is gewoonlik 'n twispunt wat groepsgedingsake geweldig kan uitrek omdat die verweerders allerlei tegniese punte kan opper om te keer dat die geding ingestel word. In die silikose-saak teen die goudmyne het dit die eisers ses jaar gevat om toestemming van die hof te kry om met die eis voort te gaan, sê Malusi.
Hy sê hulle sal 'n plan aan die hof voorlê om eisers op te spoor sodra die sertifikasie van die groepsgeding afgehandel is. Hulle hoop dat die departement van gesondheid hulle sal help om die eisers op te spoor, omdat 'n mediaveldtog baie duur sal wees.
Die regsverteenwoordigers het Vrydag met dr. Aaron Motsoaledi, minister van gesondheid, vergader oor die eis.
Die aansoek vir sertifikasie sal na verwagting in die komende week by die hooggeregshof in Johannesburg ingedien word.
Die regspan het dié groepe eisers uitgewys: volwassenes en babas wat listeriose opgedoen het, maar oorleef het; afhanklikes van mense wat weens listeriose gesterf het; asook versorgers van mense wat listeriose opgedoen het.
Die slagoffers het almal siek geword van besmette kos wat tussen 2016 en 2018 van Tiger Brands se Enterprise-vleisverwerkingsaanleg in Polokwane gekom het.